इंदौर: इंदौर के होल्कर क्रिकेट स्टेडियम में किंग्स इलेवन पंजाब ने टाॅस जीतकर राजस्थान राॅयल्स को बल्लेबाजी करने का न्यौता दिया। राजस्थान रॉयल्स और किंग्स इलेवन पंजाब की टीमें वापिस जीत की पटरी पर लौटने और प्लेऑफ के लिए अपनी स्थिति सुधारने के इरादे से उतरेंगी। प्लेऑफ के लिए पंजाब की स्थिति राजस्थान से कहीं बेहतर है। पंजाब कल मुंबई से हारने के बावजूद आठ मैचों में पांच जीत और 10 अंकों के साथ चौथे स्थान पर है जबकि राजस्थान इतने ही मैचों में तीन जीत और छह अंकों के साथ अंक तालिका में छठे स्थान पर है।

राजस्थान को जीत की सख्त जरूरत

राजस्थान ने भी अपना पिछला मुकाबला दिल्ली डेयरडेविल्स से दिल्ली में वर्षा बाधित मुकाबले में मात्र चार रन से गंवाया था। राजस्थान को इस मुकाबले में जीत की सख्त जरूरत है। हारने की स्थिति में उसके लिए आगे के समीकरण मुश्किल हो जाएंगे और फिर उसे अपने सभी शेष पांच मैच जीतने होंगे। यह मैच जीतने के बावजूद राजस्थान को शेष मैचों में से कम से कम चार मैच जीतने होंगे।

पंजाब को गेंदबाजी में करना होगा सुधार

वहीं पंजाब के पास अपने दूसरे घरेलू मैदान इंदौर में मुंबई के खिलाफ जीतने का अच्छा मौका था जब उसने छह विकेट पर 174 रन बनाने के बाद मुंबई के चार विकेट 16वें ओवर में 120 के स्कोर पर गिरा दिए थे लेकिन अंतिम ओवरों में पंजाब के गेंदबाजों ने काफी खराब प्रदर्शन किया और जीत को अपने हाथों से फिसल जाने दिया।

पंजाब के कप्तान रविचंद्रन अश्विन को इस स्थिति को बदलना होगा। मैच ऐसी लापरवाही से नहीं गंवाया जा सकता। मुंबई ने 15.3 ओवर में अपने चार विकेट 120 के स्कोर पर गंवा दिए थे लेकिन 19 ओवर की समाप्ति पर उसने मैच जीत लिया। इसमें साफ है कि पंजाब के खिलाड़ी अपनी जीत सुनिश्चित मान चुके थे जिसके चलते वे मैच हार गए।

पंजाब जैसी खराब गेंदबाजी राजस्थान के गेंदबाजों ने दिल्ली के खिलाफ अपने पिछले मैच में की थी जिसके कारण उन्हें हार का सामना करना पड़ा था। दिल्ली ने वर्षा बाधित मुकाबले में 17.1 ओवर में छह विकेट पर 196 रन का मजबूत स्कोर बनाया था। राजस्थान को फिर 12 ओवर में 151 रन का संशोधित लक्ष्य दिया गया था लेकिन राजस्थान की टीम छह ओवर में 79 रन की शानदार शुरुआत के बाद उसे कायम नहीं रख सकी और पांच विकेट पर 146 रन ही बना सकी।

पंजाब और राजस्थान दोनों को अपनी गेंदबाजी को सुधारना होगा तभी वे जीत की उम्मीद कर पाएंगी। दिल्ली के खिलाफ इंग्लैंड के जोस बटलर ने मात्र 18 गेंदों में अर्धशतक ठोकते हुए कुल 26 गेंदों में चार चौकों और सात छक्कों की मदद से 67 रन की तूफानी पारी खेली जबकि डी आरसी शार्ट ने 25 गेंदों में 44 रन बनाये लेकिन संजू सैमसन का तीन और बेन स्टोक्स का एक रन बनाकर आउट हो जाना राजस्थान के लिए घातक रहा। राजस्थान को इस नजदीकी हार के झटके से उबरकर अब पंजाब के खिलाफ नए मनोबल से खेलना होगा।